លោក ហ៊ុន សែន អំពាវនាវ​ឲ្យ​ពលរដ្ឋ​បន្ត​រក្សា​ការ​ប្រុង​ប្រយ័ត្ន​ខ្ពស់ និង​ចាក់​វ៉ាក់សាំង​កូវីដ១៩ 
នេះ​ជា​ការ​អំពាវនាវ​សា​ជា​ថ្មី​ទៀត បន្ទាប់​ពី​លោក​បាន​ផ្ញើ​សារ​អំពាវនាវ​ឲ្យ​ប្រជាពលរដ្ឋ​បន្ត​ទៅ​ចាក់​វ៉ាក់សាំង​ដូស​ជំរុញ​ជា​បន្ត​បន្ទាប់។ 
ភ្នំពេញ — ទោះបីស្ថានភាពជំងឺកូវីដ១៩នៅកម្ពុជា មានភាពធូរស្បើយច្រើន លោកនាយករដ្ឋមន្ត្រី ហ៊ុន សែន បានបន្តអំពាវនាវឲ្យពលរដ្ឋមានការប្រុងប្រយ័ត្នខ្ពស់ចំពោះជំងឺនេះ និងបន្តចាក់វ៉ាក់សាំងដូសជំរុញ។ ក្នុងរយៈពេលជិតមួយខែមកនេះ ក្រសួងសុខាភិបាលកម្ពុជាបានរាយការណ៍ថាមិនមានករណីឆ្លងជំងឺកូវីដ១៩ ឬស្លាប់ ក្នុងប្រទេសឡើយ។ របាយការណ៍របស់ក្រសួងសុខាភិបាលមិនបានរាប់បញ្ចូលអ្នកដែលឆ្លងជំងឺកូវីដ១៩ ហើយសម្រាកព្យាបាលនៅផ្ទះ ដោយខ្លួនឯងឡើយ។ នៅក្នុងសារជាសំឡេងបង្ហោះលើទំព័រហ្វេសប៊ុកផ្លូវការរបស់នាយករដ្ឋមន្ត្រី កាលពីថ្ងៃពុធ ទី១ ខែមិថុនា លោក ហ៊ុន សែន បានថ្លែងក្នុងសម្តីដើមថា៖ «ទោះបីមិនមានការឆ្លង ឬស្លាប់នៅកម្ពុជាក៏ដោយ ក៏ប៉ុន្តែកូវីដនៅតែមិនទាន់ទៅណាឆ្ងាយនោះទេ។ ដូច្នេះជម្រើសដែលរដ្ឋាភិបាលនៅតែអំពាវនាវចំពោះពលរដ្ឋរបស់យើង គឺការទទួលវ៉ាក់សាំង ដើម្បីការពារជីវិត ការពារការឆ្លងចំពោះខ្លួន ចំពោះក្រុមគ្រួសារក៏ដូចជាសហគមន៍»។ នេះជាការអំពាវនាវសាជាថ្មីទៀត បន្ទាប់ពីលោកបានផ្ញើសារអំពាវនាវឲ្យប្រជាពលរដ្ឋបន្តទៅចាក់វ៉ាក់សាំងដូសជំរុញជាបន្តបន្ទាប់។ បើតាមលោក ហ៊ុន សែន នាពេលបច្ចុប្បន្ននេះ កម្ពុជាមានវ៉ាក់សាំងកូវីដ១៩ ចំនួន៩លានដូសក្នុងឃ្លាំងសម្រាប់ប្រើប្រាស់រវាងឆ្នាំ២០២២ និង២០២៣។ លោកបន្ថែមថារដ្ឋាភិបាលកម្ពុជាមានផែនការទិញវ៉ាក់សាំងដែលនឹងត្រូវវេចខ្ចប់នៅក្នុងប្រទេសចំនួនជាង ១០៤លានដូស គួបផ្សំនឹងវ៉ាក់សាំងបញ្ជាទិញពីប្រទេសចិនចំនួន១៥លានដូស សហរដ្ឋអាមេរិក ៥លានដូស និងអូស្ត្រាលី ៥០ម៉ឺនដូស សម្រាប់ប្រើប្រាស់នៅចន្លោះឆ្នាំ២០២៤ និង២០២៦។ ប្រមាណជាង៩៤ភាគរយនៃពលរដ្ឋកម្ពុជាសរុបចំនួន១៦លាននាក់ បានទទួលវ៉ាក់សាំងកូវីដ១៩យ៉ាងតិចចំនួន២ដូស ដែលក្នុងនោះជាង៩លាន ២សែននាក់ ទទួលបាន៣ដូស និង២លាន៥សែននាក់ ចំនួន៤ដូស។ នេះបើតាមរបាយការណ៍ក្រសួងសុខាភិបាល ត្រឹមថ្ងៃទី១ខែមិថុនាឆ្នាំ២០២២។ លោកនាយករដ្ឋមន្រ្តី ហ៊ុន សែន ក៏បានបញ្ជាក់ថា រដ្ឋាភិបាលកម្ពុជានឹងចាប់ផ្តើមយុទ្ធនាការចាក់វ៉ាក់សាំងបង្ការជំងឺកូវីដ១៩ ដូសជំរុញទី៥ ដល់ក្រុមមន្ត្រីជួរមុខ នៅថ្ងៃទី៩ ខែមិថុនានេះ។ ប្រធានមជ្ឈមណ្ឌលប្រជាពលរដ្ឋ ដើម្បីអភិវឌ្ឍន៍និងសន្តិភាព លោក យង់ គិមអេង ចាត់ទុកសាររបស់នាយករដ្ឋមន្ត្រីជាការក្រើនរំឭកមួយដល់ពលរដ្ឋទូទៅកុំឲ្យមានការធ្វេសប្រហែសនឹងជំងឺនេះ។ លោកបន្ថែមថា ជារឿងសំខាន់ក្នុងការរក្សាការប្រុងប្រយ័ត្នខ្ពស់ចំពោះជំងឺកូវីដ១៩ពីសំណាក់ពលរដ្ឋទូទៅនិងរដ្ឋាភិបាល ដើម្បីធានាការមិនផ្ទុះឡើងសាជាថ្មីនៃការឆ្លងរាតត្បាតជំងឺនេះ។ លោកថ្លែងថា៖ «ជាមួយគ្នានោះ ខ្ញុំថាបើសិនយើងធ្វេសប្រហែសថ្ងៃណាមួយ យើងអាចរងគ្រោះដោយសារតែការផ្ទុះឡើងវិញនៃកូវីដ១៩។ បើថា ការផ្ទុះឡើងវិញ វាអាចផ្តល់ផលអវិជ្ជមានខ្លាំងដែរ សម្រាប់ប្រទេសដែលមានសេដ្ឋកិច្ច មិនទាន់រឹងមាំដូចជាកម្ពុជាយើងនេះ។ ហើយជាមួយគ្នានោះ ខ្ញុំគិតថា ការបង្ការ ការចាក់វ៉ាក់សាំងនៅតែជាសេចក្តីត្រូវការចាំបាច់ ដែលប្រជាពលរដ្ឋត្រូវតែមានការត្រូវទទួលវ៉ាក់សាំងការពារគ្រប់ៗគ្នា ដើម្បីបង្ការការពារដែរ»។ ប្រធានសមាគមគ្រូពេទ្យគុណធម៌ លោក អ៊ូច វុទ្ធី លើកឡើងថា ទោះបីស្ថានភាពជំងឺកូវីដ១៩ ជាពិសេសប្រភេទបំប្លែងថ្មីអូមីក្រុង មានសភាពស្ងប់ស្ងាត់ នាពេលបច្ចុប្បន្ន លោកជំរុញឲ្យពលរដ្ឋបន្តចាក់វ៉ាក់សាំងដូសជំរុញ ដែលលោកថាជាផ្នែកមួយដើម្បីទប់ទល់ក្នុងករណីកើតមានជំងឺកូវីដ១៩ ប្រភេទថ្មីណាមួយផ្សេងទៀត។ លោកបានស្នើឲ្យក្រសួង និងស្ថាប័នពាក់ព័ន្ធបន្តប្រកាន់ខ្ជាប់នូវវិធានការត្រួតពិនិត្យល្អិតល្អន់ ដើម្បីអាចគ្រប់គ្រងបានស្ថានភាពជំងឺកូវីដ១៩ ក្នុងសង្គម។ លោកថ្លែងថា៖ «ខាងក្រសួងពាក់ព័ន្ធ ខាងមន្ត្រីដែលមានជំនាញផ្សេងៗហ្នឹងគួរណាតែ មានវិធានការជាប់ជានិច្ច អត់អាចធ្វេសប្រហែសបាននោះទេ។ នេះជាការសិក្សា ការស្រាវជ្រាវរបស់ខ្ញុំ ការយកចិត្តទុកដាក់ដល់ប្រជាពលរដ្ឋយើង និងប្រទេសជាតិយើងទៅថ្ងៃក្រោយ»។ គួរបញ្ជាក់ថា រដ្ឋាភិបាលកម្ពុជាបានបើកប្រទេសឡើងវិញ ចាប់តាំងពីខែវិច្ឆិកា ឆ្នាំ២០២១មក៕